KOMISIJAS ĪSTENOŠANAS LĒMUMS (ES) 2015/1478

(2015. gada 19. augusts)

par Eiropas Atomskaldīšanas centra kā Eiropas pētniecības infrastruktūras konsorcija (ERIC“Eiropas Atomskaldīšanas centrs”) izveidi

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Padomes 2009. gada 25. jūnija Regulu (EK) Nr. 723/2009 par Kopienas tiesisko regulējumu, ko piemēro Eiropas pētniecības infrastruktūras konsorcijam (ERIC) (1), un jo īpaši tās 6. panta 1. punkta a) apakšpunktu;

tā kā:

IR PIEŅĒMUSI ŠO LĒMUMU.

1. pants

1. Ar šo tiek izveidots Eiropas Atomskaldīšanas centrs kā Eiropas pētniecības infrastruktūras konsorcijs (ERIC“Eiropas Atomskaldīšanas centrs”).

2. ERIC“Eiropas Atomskaldīšanas centrs” statūti ir izklāstīti pielikumā. Statūtus regulāri atjaunina un publisko ERIC“Eiropas Atomskaldīšanas centrs” tīmekļa vietnē un tā juridiskajā adresē.

3. Statūtu būtiskie elementi, kuru grozījumiem vajadzīgs Komisijas apstiprinājums saskaņā ar Regulas (EK) Nr. 723/2009 11. panta 1. punktu, ir noteikti 1., 2., 15.–17., 20.–22., 24. un 26. pantā.

2. pants

Šis lēmums stājas spēkā trešajā dienā pēc tā publicēšanas Eiropas Savienības Oficiālajā Vēstnesī.

(1) OV L 206, 8.8.2009., 1. lpp.

PIELIKUMS

ERIC“EIROPAS ATOMSKALDĪŠANAS CENTRS” STATŪTI

PREAMBULA

Čehijas Republika

Dānijas Karaliste

Vācijas Federatīvā Republika

Igaunijas Republika

Francijas Republika

Itālijas Republika

Ungārija

Norvēģijas Karaliste

Polijas Republika

Zviedrijas Karaliste

Šveices Konfederācija,

turpmāk – “dibinātāji”, un

Beļģijas Karaliste

Spānijas Karaliste

Nīderlandes Karaliste

Lielbritānijas un Ziemeļīrijas Apvienotā Karaliste,

turpmāk – “novērotāji”,

VĒLĒDAMĀS vēl vairāk nostiprināt Eiropas un dibinātāju dalībvalstu stāvokli pētniecības jomā pasaulē un veicināt aktīvāku zinātnisko sadarbību pāri nozaru un valstu robežām;

ŅEMOT VĒRĀ ES Pētniecības ministru padomes izveidotā Eiropas stratēģiskā foruma pētniecības infrastruktūrai (ESFRI) 2003. gadā pausto secinājumu, ka 5 MW ilga impulsa viena mērķa stacijas izkārtojums ar 22 instrumentiem ir optimāls tehniskais risinājums, kas atbildīs Eiropas zinātnes nozares vajadzībām šā gadsimta pirmajā pusē;

PAMATOJOTIES uz pašreizējā Eiropas Atomskaldīšanas centra ESS AB darbību, 2011. gada 3. februāri parakstīto saprašanās memorandu (pagarināts 2012. un 2014. gadā) par projekta modernizācijas posmu un nolūku piedalīties Eiropas Atomskaldīšanas centra (ESS) būvniecībā un darbībā;

ATZĪSTOT, ka ESS būvniecība ir svarīgs Eiropas centienu aspekts, lai turpinātu attīstīt pasaulē vadošu pētniecības infrastruktūru, un ka ESS ir daudznozaru zinātnes centrs, kas dod ieguldījumu biozinātnēs, materiālzinātnēs, enerģētikā un klimata zinātnēs un ir pamatā redzējumam, kas pausts Ekonomiskās sadarbības un attīstības organizācijas (ESAO) ieteikumos par lielizmēra neitronu iekārtām visā pasaulē;

SAGAIDOT, ka citas valstis piedalīsies kopīgi veiktajos pasākumos saskaņā ar turpmāk izklāstītajiem statūtiem,

IR VIENOJUŠĀS PAR TURPMĀKO.

1. NODAĻA

VISPĀRĪGI NOTEIKUMI

1. pants

Nosaukums, juridiskā adrese un darba valoda

1. Ir izveidota Eiropas pētniecības infrastruktūra, kuras nosaukums ir Eiropas Atomskaldīšanas centrs (ESS).

2. Eiropas Atomskaldīšanas centra (ESS) juridiskā forma ir Eiropas pētniecības infrastruktūras konsorcijs (ERIC), kas reģistrēts saskaņā ar Regulas (EK) Nr. 723/2009 noteikumiem un ko dēvē par ERIC“Eiropas Atomskaldīšanas centrs” (“Organizācija”).

3. Organizācijas juridiskā adrese ir Lundas pilsētā Zviedrijā.

4. Organizācijas darba valoda ir angļu valoda.

2. pants

Uzdevumi un darbības

1. Organizācijas uzdevums ir izveidot augstas intensitātes lēnu neitronu avotu, kā aprakstīts ESS tehniskās projektēšanas ziņojumā un 2013. gada 22. aprīlī sagatavotā kopsavilkumā, kura pamatā ir ESS tehniskās projektēšanas ziņojums un kurš ir pievienots 1. pielikumam, par izmaksām, kas 2013. gada janvāra cenās nepārsniedz EUR 1 843 miljonus, un turpmāk ekspluatēt un attīstīt šo iekārtu, kā arī izbeigt tās ekspluatāciju. Būvniecības izmaksas ir noteiktas 2013. gada cenās uzskaites grāmatā, kura datēta ar 2013. gada 13. martu un kurā uzskaitīti kopējie izdevumi. Šī uzskaites grāmata ir atsauces dokuments par dalībnieku ieguldījumiem naudā un natūrā.

2. Tālab Organizācija uzņemas un koordinē dažādas darbības, tostarp – bet ne tikai – šādas:

a) veicināt augsta līmeņa pētniecību, tehnoloģiju attīstību, inovāciju un sabiedrības problēmu risināšanu, tādējādi radot pievienoto vērtību gan Eiropas Pētniecības telpas (EPT), gan plašākā attīstībā;

b) nodrošināt ESS un tajā esošo instrumentu pilnvērtīgu zinātnisku izmantošanu;

c) nodrošināt efektīvu piekļuvi lietotājiem saskaņā ar 17. pantā izklāstīto piekļuves politiku;

d) dot ieguldījumu zinātnisko rezultātu izplatīšanā;

e) optimāli izmantot resursus un zinātību;

un jebkuras citas saistītās darbības, kas jāveic, lai izpildītu šo uzdevumu.

3. Organizācija izveido un izmanto ESS bez ekonomiskiem apsvērumiem. Lai turpinātu inovācijas veicināšanu, kā arī zināšanu un tehnoloģijas nodošanu, var veikt ierobežotas saimnieciskas darbības, kamēr tās neapdraud pamatdarbības. Ienākumi no šīm darbībām jāizmanto saskaņā ar Organizācijas uzdevumu.

4. Organizācija darbības veic tikai miermīlīgos nolūkos.

2. NODAĻA

DALĪBA

3. pants

Dalība un pārstāvošā struktūra

1. Par Organizācijas dalībniekiem vai par novērotājiem bez balsstiesībām var kļūt šādas struktūras:

a) Savienības dalībvalstis;

b) asociētās valstis;

c) trešās valstis, kas nav asociētās valstis;

d) starpvaldību organizācijas.

Nosacījumi dalībnieku un novērotāju uzņemšanai ir izklāstīti 4. pantā.

2. Organizācijā piedalās viena dalībvalsts un vismaz divas citas dalībvalstis vai asociētās valstis.

3. Dalībvalstīm vai asociētajām valstīm kopā ir balsu vairākums Padomē.

4. Jebkuru dalībnieku vai novērotāju var pārstāvēt viena vai vairākas tā izvēlētas publiskas struktūras, tostarp privātas struktūras, kas sniedz sabiedriskos pakalpojumus un kas ieceltas saskaņā ar dalībnieka vai novērotāja noteikumiem un kārtību.

5. Organizācijas dalībnieki, novērotāji un struktūras, kas tos pārstāv, ir uzskaitīti 7. pielikumā. 7. pielikumu atjaunina Padomes priekšsēdētājs.

4. pants

Dalībnieku un novērotāju uzņemšana

1. Jaunu dalībnieku uzņemšanas nosacījumi ir šādi:

a) jaunu dalībnieku uzņemšanai ir vajadzīgs Padomes apstiprinājums;

b) pretendenti iesniedz rakstisku pieteikumu Padomes priekšsēdētājam;

c) pieteikumā izklāsta, kā pretendents sniegs ieguldījumu 2. pantā aprakstītā Organizācijas uzdevuma un darbību īstenošanā un kā pildīs 6. pantā minētos pienākumus;

d) jauni dalībnieki, kas atbilst šiem statūtiem 12 mēnešus pēc to stāšanās spēkā, to var darīt saskaņā ar tādiem pašiem nosacījumiem kā dibinātāji;

e) nosacījumus par jaunu dalībnieku pievienošanos pieņem saskaņā ar vienošanos starp organizāciju un jauno dalībnieku, un tos apstiprina Padome;

f) jauni dalībnieki, kas kļūst par Organizācijas dalībniekiem vienu gadu pēc šo statūtu stāšanās spēkā, papildus parastajiem ieguldījumiem turpmākajos kapitāla izdevumos, kārtējās darbības izmaksās un ekspluatācijas izbeigšanas izmaksās veic īpašu ieguldījumu kapitāla izdevumos, kas Organizācijai jau radušies.

2. Struktūras, kas uzskaitītas 3. panta 1. punktā un vēlas sniegt ieguldījumu Organizācijas darbībā, bet vēl nav tādā situācijā, lai pievienotos kā dalībnieki, var pieteikties Padomē novērotāja statusam. Novērotāju uzņemšanas nosacījumi ir šādi:

a) parasti novērotājus uzņem uz trīs gadu termiņu. Izņēmuma gadījumos Padome var pagarināt novērotāja statusa termiņu;

b) pretendenti iesniedz rakstisku pieteikumu Padomei.

Pieteikumā jāizklāsta, kā pretendents sniegs ieguldījumu Organizācijā un tās darbību īstenošanā, kas aprakstītas 2. pantā.

5. pants

Dalībnieka vai novērotāja izstāšanās/dalības vai novērotāja statusa izbeigšana

1. Dalībnieks var izstāties no Organizācijas finanšu gada beigās, iesniedzot attiecīgu pieteikumu Padomei trīs gadus pirms izstāšanās. Izstāšanās nevar notikt ātrāk par 2026. gada 31. decembri.

2. Novērotāji var izstāties jebkurā laikā, iesniedzot attiecīgu pieteikumu Padomei sešus mēnešus pirms izstāšanās.

3. Pirms dalībnieka izstāšanās Padome lemj par dalībnieka izstāšanās no Organizācijas nosacījumiem un sekām, jo īpaši tā daļu no ESS būvniecības, darbības un ekspluatācijas izbeigšanas izmaksām un zaudējumu kompensāciju. Šajā lēmumā norāda ekspluatācijas izbeigšanas izmaksu daļu, kas jāsedz dalībniekam.

4. Padomei ir pilnvaras izbeigt dalībnieka dalību vai novērotāja statusu šādos gadījumos:

a) ja dalībnieks vai novērotājs ir būtiski pārkāpis vienu vai vairākus tā pienākumus, ko paredz šie statūti;

b) ja pēc tam, kad dalībnieks vai novērotājs saņēmis rakstveida paziņojumu par pārkāpumu, tas sešos mēnešos nav novērsis šādu pārkāpumu.

Pirms Padome pieņem lēmumu par dalībnieka vai novērotāja statusa izbeigšanu, dalībniekam vai novērotājam dod iespēju apstrīdēt šādu lēmumu un sniegt attaisnojošus pierādījumus Padomei.

3. NODAĻA

DALĪBNIEKU UN NOVĒROTĀJU TIESĪBAS UN PIENĀKUMI

6. pants

Dalībnieki

1. Dalībnieku tiesības ir šādas:

a) zinātniskās kopienas piekļuve ESS saskaņā ar 17. pantā izklāstītajiem nosacījumiem;

b) tiesības apmeklēt Padomes sanāksmes un tajās balsot. Tomēr dalībnieks nevar balsot par jautājumiem, kas saistīti ar attiecīgā dalībnieka dalības izbeigšanu.

2. Dibinātāji apņemas veikt turpmāk norādītos ieguldījumus naudā vai natūrā, lai segtu būvniecības izmaksas, tostarp ieguldījumus posmam pirms būvniecības, kas uzskaitīti 4. pielikumā, un naudas iemaksas posmam pirms būvniecības un būvniecības posmam, kas uzskaitītas 5. pielikumā:

Čehijas Republika EUR 5,52 milj. Dānijas Karaliste EUR 230 milj. Vācijas Federatīvā Republika EUR 202,5 milj. Igaunijas Republika EUR 4,61 milj. Francijas Republika EUR 147 milj. Itālijas Republika EUR 110,6 milj. Ungārija EUR 17,6 milj. Norvēģijas Karaliste EUR 46,07 milj. Polijas Republika EUR 33,2 milj. Zviedrijas Karaliste EUR 645 milj. Šveices Konfederācija EUR 64,5 milj.

Visas summas attiecas uz 2013. gada janvāra cenām.

Citu dalībnieku, kas nav dibinātāji, ieguldījumus veic saskaņā ar 6. pielikumā sniegto dalības ieguldījumu tabulu.

Posma pirms būvniecības un būvniecības izdevumi ietver kopējās izmaksas (personāls, izmaksas, kārtējie izdevumi un kapitāla izdevumi) ESS būvniecībai saskaņā ar 2. pielikumu. Apstiprinātu ieguldījumu natūrā saraksts posmam pirms būvniecības sākuma ir pievienots 4. pielikumā. Summas, kas atspoguļo plānotās gada izmaksas būvniecībai, darbībai un ekspluatācijas izbeigšanai, ir norādītas 2. pielikumā.

Pamatnoteikumi ieguldījumiem natūrā un to principi ir izklāstīti 3. pielikumā.

3. Katrs dalībnieks:

a) veic noteiktās iemaksas būvniecības izdevumu segšanai (plānotās summas un maksājumu grafiks) gada budžetā, par kuru nolemj saskaņā ar 9. panta 10. punkta d) apakšpunktu;

b) veic iemaksas darbības izdevumu segšanai saskaņā ar 18. pantu un ekspluatācijas izbeigšanas segšanai saskaņā ar 19. pantu;

c) attiecīgā gadījumā ieceļ vienu vai vairākas 3. panta 4. punktā minētās pārstāvošās struktūras un pilnvaro savu pārstāvošo struktūru pilntiesīgi balsot visos jautājumos, kas tiek izskatīti Padomes sanāksmēs un ir iekļauti darba kārtībā.

4. Jebkādus Organizācijas resursus – naudas iemaksas vai ieguldījumus natūrā – izmanto vienīgi Organizācijas uzdevuma īstenošanai saskaņā ar 2. pantu.

7. pants

Novērotāji

1. Novērotāju tiesības ir šādas:

a) piedalīties Padomes sanāksmēs bez balsstiesībām;

b) tiesības dot iespēju savai pētniecības kopienai piedalīties ESS pasākumos, piemēram, vasaras skolās, semināros, konferencēs un mācību kursos par izdevīgākām cenām, ja tam pietiek vietas.

2. Attiecīgā gadījumā katrs novērotājs ieceļ vienu vai vairākas 3. panta 4. punktā minētās pārstāvošās struktūras.

4. NODAĻA

PĀRVALDĪBA

8. pants

Organizācijas struktūrvienības

Organizācijas struktūrvienības ir Padome un ģenerāldirektors.

9. pants

Padome

1. Padome ir Organizācijas pārvaldes struktūra, un to veido ne vairāk kā divi katra Organizācijas dalībnieka pārstāvji. Pārstāvjiem var palīdzēt eksperti.

2. Pārstāvjus Padomē ieceļ un viņu pilnvaras izbeidz saskaņā ar katra dalībnieka noteiktiem principiem. Katrs dalībnieks bez liekas kavēšanās rakstiski informē Padomes priekšsēdētāju par jebkuru savu pārstāvju iecelšanu Padomē vai viņu pilnvaru izbeigšanu.

3. Padome tiekas divas reizes gadā un saskaņā ar šo statūtu noteikumiem atbild par Organizācijas vispārējo vadību un uzraudzību zinātniskos, tehniskos un administratīvos jautājumos. Padome var arī dot norādījumus ģenerāldirektoram.

4. Padomes sanāksmes sasauc priekšsēdētājs. Padomes sanāksmes sasauc arī pēc vismaz divu dalībnieku pieprasījuma.

5. Padome no dalībnieku delegāciju vidus ievēlē priekšsēdētāju un priekšsēdētāja vietnieku. Priekšsēdētāja vietnieks aizstāj priekšsēdētāju viņa prombūtnes laikā un interešu konflikta gadījumā. No ievēlēšanas brīža priekšsēdētājs un priekšsēdētāja vietnieks kļūst neatkarīgi un izstājas no savas delegācijas. Priekšsēdētāju un priekšsēdētāja vietnieku ievēlē uz pilnvaru periodu, kas nepārsniedz divus gadus. Atkārtota ievēlēšana ir pieļaujama vienreiz uz otro pilnvaru termiņu, kas nepārsniedz divus gadus.

6. Padome lemj par tās reglamentu saskaņā ar šo statūtu noteikumiem.

7. Padome var izveidot palīgkomitejas, kas var būt nepieciešamas Organizācijas uzdevuma īstenošanai. Padome nosaka šādu komiteju pilnvaras.

8. Augstāko vadību, kuras sastāvu nosaka Padome, ieceļ un var atlaist Padome.

9. Padomes vienprātīgs balsojums ir nepieciešams šādos jautājumos:

a) 2. panta 1. punktā minēto būvniecības izmaksu palielināšana;

b) iemaksu izmaiņas būvniecības, darbības un ekspluatācijas izbeigšanas izdevumu segšanai;

c) ierosinājumi šo statūtu un to pielikumu grozīšanai;

d) dalībnieka vai novērotāja uzņemšana vai statusa izbeigšana.

Jebkuriem statūtu grozījumiem piemēro Regulas (EK) Nr. 723/2009 9. panta 3. punkta un 11. panta noteikumus saskaņā ar Padomes 2013. gada 2. decembrī veiktajiem grozījumiem (Padomes Regula (ES) Nr. 1261/2013 (1)).

10. Kvalificēts balsu vairākums ir vajadzīgs šādu lēmumu pieņemšanai:

a) ģenerāldirektora iecelšana, kā arī atstādināšana vai atbrīvošana no amata saskaņā ar 11. pantu;

b) priekšsēdētāja un priekšsēdētāja vietnieka ievēlēšana;

c) vidēja termiņa (piecu gadu) zinātniskā programma;

d) gada budžeti, piecu gadu budžeta plāni un vidēja termiņa (piecu gadu) finanšu prognozes;

e) gada finanšu pārskata pieņemšana;

f) iekārtu izmantošanas laika piešķiršanas un piekļuves politika;

g) Organizācijas finanšu noteikumi;

h) Organizācijas likvidācija;

i) 2. panta 1. punktā minētā ESS tehniskās projektēšanas ziņojuma un uzskaites grāmatas ievērojamas izmaiņas, neskarot 9. punkta a) un b) apakšpunktu;

j) augstākās vadības iecelšana un atbrīvošana no amata;

k) Zinātniskās padomdevējas komitejas (ZPK) un Tehniskās padomdevējas komitejas (TPK) darba uzdevumu apstiprināšana.

11. Visus pārējos lēmumus Padome pieņem ar vienkāršu balsu vairākumu.

10. pants

Balsošanas kārtība

1. Katram dalībniekam līdz ekspluatācijas posma sākumam ir tiesības uz balsu skaitu, kas atbilst tā ieguldījumam 6. panta 2. punktā minēto izmaksu segšanai posmam pirms būvniecības un būvniecībai. Pēc ekspluatācijas posma sākšanas šo balsu dalījumu, ņemot vērā veiktos ieguldījumus, pārskata Padome. Turpmākā pārskatīšana notiek vismaz reizi piecos gados.

2. “Vienkāršs balsu vairākums” ir vairāk nekā 50 % sanāksmē pārstāvēto dalībnieku balsu vairākums, kad “pret” nav nobalsojuši vairāk par pusi dalībnieku.

3. “Kvalificēts balsu vairākums” ir vismaz 67 % sanāksmē pārstāvēto dalībnieku balsu vairākums, kad “pret” nav nobalsojuši vairāk par pusi dalībnieku.

4. “Vienprātīgs balsojums” ir situācija, kad vismaz 90 % sanāksmē pārstāvēto dalībnieku balsu ir “par” un nevienas nav “pret”.

5. Padomes sanāksmei ir kvorums, ja tajā piedalās vismaz 67 % visu dalībnieku.

11. pants

Ģenerāldirektors

1. Padome atbilstīgi 9. panta 10. punkta a) apakšpunktam ieceļ Organizācijas ģenerāldirektoru saskaņā ar Padomes pieņemtu procedūru. Ģenerāldirektors ir Organizācijas likumīgs pārstāvis. Ģenerāldirektors uzcītīgi nodrošina Organizācijas ikdienas pārvaldību saskaņā ar šiem statūtiem, Padomes norādījumiem un rezolūcijām, kā arī piemērojamajām juridiskajām prasībām.

2. Ģenerāldirektors sagatavo un iesniedz Padomei stratēģiskus, tehniskus, zinātniskus, juridiskus, ar budžetu saistītus un administratīvus lēmumus. Ģenerāldirektors Padomei sagatavo gada darbības ziņojumu un reizi gadā Padomei iesniedz revidētu finanšu pārskatu.

3. Ja atbrīvojas ģenerāldirektora amats, Padome var iecelt personu, kura ieņems ģenerāldirektora vietu, un nosaka viņas pilnvaras un pienākumus.

4. Ģenerāldirektora pilnvaru termiņš parasti nepārsniedz piecus gadus. Darba vai norīkojuma līgumu grozījumus vai pagarināšanu apstiprina Padome.

12. pants

Administratīvā un finanšu komiteja (AFK), Zinātniskā padomdevēja komiteja (ZPK) un Tehniskā padomdevēja komiteja (TPK)

1. Padome izveido Administratīvo un finanšu komiteju (AFK), ko veido ne vairāk kā divi pārstāvji no katra dalībnieka. AFK priekšsēdētāju ieceļ Padome, un viņš ir neatkarīgs. Komiteja konsultē Padomi par jebkādiem administratīviem, juridiskiem un finanšu pārvaldības jautājumiem. Šīs komitejas darba uzdevumus un reglamentu pieņem Padome un iekļauj finansiālajos noteikumos.

2. Padome izveido Zinātnisko padomdevēju komiteju (ZPK) un Tehnisko padomdevēju komiteju (TPK). Šo komiteju sastāvā ir augsti kvalificēti zinātnieki, kuri nestrādā Organizācijā un nav nekā citādi tieši ar to saistīti. Viņi konsultē Padomi zinātniskos (ZPK) un tehniskos (TPK) jautājumos, kā arī citos Organizācijai svarīgos jautājumos.

ZPK un TPK locekļus un to attiecīgos priekšsēdētājus ieceļ Padome saskaņā ar reglamentu. ZPK un TPK darba uzdevumus un darbību nosaka Padome.

5. NODAĻA

ZIŅOŠANA KOMISIJAI

13. pants

Ziņošana Komisijai

1. Organizācija iesniedz gada darbības ziņojumu, kurā pirmām kārtām izklāsta savas darbības zinātniskos, operatīvos un finansiālos aspektus. Ziņojumu apstiprina Padome, to nosūta Komisijai un attiecīgajām publiskā sektora iestādēm sešu mēnešu laikā pēc attiecīgā finanšu gada beigām. Šo ziņojumu publisko.

2. Organizācija informē Komisiju par visiem apstākļiem, kas var būtiski apdraudēt Organizācijas uzdevumu veikšanu vai traucēt Organizācijai izpildīt Regulā (EK) Nr. 723/2009 noteiktās prasības.

6. NODAĻA

POLITIKA

14. pants

Vienošanās ar trešām personām

Ja Organizācija to uzskata par lietderīgu, tā var noslēgt vienošanos ar juridisku vai fizisku personu. Tajā nosaka visas pušu tiesības un pienākumus.

15. pants

Iepirkuma politika un atbrīvojumi no nodokļiem

1. Padome paredz sīki izstrādātus iepirkuma procedūru noteikumus un kritērijus, kas jāievēro Organizācijai. Šī iepirkuma politika atbilst pārredzamības, proporcionalitātes, savstarpējas atzīšanas, vienlīdzīgas attieksmes un nediskriminācijas principiem.

2. Atbrīvojumus no PVN nodokļa, pamatojoties uz Padomes Direktīvas 2006/112/EK (2) 143. panta 1. punkta g) apakšpunktu un 151. panta 1. punkta b) apakšpunktu, saskaņā ar Padomes Īstenošanas regulas (ES) Nr. 282/2011 (3) 50. un 51. pantu ierobežo līdz Organizācijas un Organizācijas dalībnieku veiktiem pirkumiem, kas paredzēti oficiālai lietošanai tikai Organizācijas vajadzībām, ja šādi pirkumi ir veikti vienīgi ar Organizācijas saimniecisko darbību nesaistītām vajadzībām. Atbrīvojums no PVN attiecas tikai uz pirkumiem, kuru vērtība pārsniedz EUR 300. Atbrīvojumus no akcīzes nodokļa, pamatojoties uz Padomes Direktīvas 2008/118/EK (4) 12. pantu, ierobežo līdz Organizācijas un Organizācijas dalībnieku veiktiem pirkumiem, kas paredzēti oficiālai lietošanai tikai Organizācijas vajadzībām, ja šādi pirkumi ir veikti vienīgi ar Organizācijas saimniecisko darbību nesaistītām vajadzībām un pirkuma vērtība pārsniedz EUR 300.

16. pants

Atbildība

1. Organizācija atbild par saviem parādiem.

2. Dalībnieku finansiālā atbildība par Organizācijas parādiem ir ierobežota līdz katra atsevišķa dalībnieka attiecīgajām gada iemaksām, kas noteiktas gada budžetā.

3. Organizācija gādā par attiecīgu apdrošināšanu, lai segtu īpaši ar ESS izveidi un darbību saistītos riskus.

17. pants

Zinātniskās novērtēšanas un piekļuves politika

1. Organizācija nodrošina Eiropas un starptautiskiem pētniekiem, kā arī citiem attiecīgiem lietotājiem efektīvu piekļuvi tai. ESS piekļuves pamatā ir salīdzinošā izvērtēšana, kurā par kritērijiem izmanto zinātnisko izcilību un īstenojamību, un to piešķir saskaņā ar Padomes pieņemtu piekļuves politiku. Piekļuves politika atspoguļo 2. panta 2. punkta a) apakšpunktā minēto apņemšanos.

2. ESS ir pieejams citām personām, kuras nav tā dalībnieki. Šāda piekļuve ir iespējama Eiropas un starptautiskiem lietotājiem saskaņā ar Padomes pieņemto piekļuves politiku.

18. pants

Darbība

1. Dalībnieki sedz Organizācijas darbības izmaksas proporcionāli ESS ekspluatācijas apjomam. Iekārtu izmantošanas un dalībnieku iemaksu sadalījumu ekspluatācijas izmaksu segšanai dokumentē atsevišķā Padomes noteiktā politikā.

2. Padome paredz priekšnosacījumus, lai novērstu ilgstošu un ievērojamu neatbilstību starp noteikta dalībnieka zinātniskās kopienas veiktu ESS iekārtas izmantošanu un šā dalībnieka veiktajiem ieguldījumiem Organizācijā.

19. pants

Ekspluatācijas izbeigšana

Dalībnieki apņemas noorganizēt visas Organizācijas iekārtas un ēku demontāžu saskaņā ar 1. pielikumu. Dalībnieki attiecīgās ekspluatācijas izmaksas sedz kopīgi. Šīs izmaksas nepārsniedz summu, kas līdzvērtīga trīs gada darbības budžetu summai, pamatojoties uz pēdējo piecu gadu ekspluatācijas izmaksu vidējo rādītāju. Izmaksas, kas pārsniedz šo summu, sedz Organizācijas uzņēmēja valsts.

Padome izstrādā un pieņem ekspluatācijas izbeigšanas politiku, kurā sniegts saskanīgs, pilnīgs ekspluatācijas izbeigšanas procedūras apraksts.

20. pants

Izplatīšanas politika

1. Organizācija veicina pētniecību un vispārīgi atbalsta pēc iespējas brīvāku piekļuvi pētniecības datiem. Neatkarīgi no šā principa Organizācija veicina augstas kvalitātes pētniecību un atbalsta paraugprakses kultūru, īstenojot apmācības pasākumus.

2. Organizācija kopumā mudina pētniekus publiskot pētījumu rezultātus un pieprasa, lai dalībvalstu pētnieki nodrošinātu rezultātu pieejamību Organizācijas vārdā.

3. Informācijas izplatīšanas politikā apraksta dažādas mērķgrupas, un Organizācijas mērķauditorijas uzrunāšanai izmanto vairākus kanālus, piemēram, tīmekļa portālu, periodiskus biļetenus, seminārus, dalību konferencēs, rakstu publicēšanu žurnālos un dienas laikrakstos.

21. pants

Intelektuālā īpašuma tiesību politika un datu politika

1. Terminu “intelektuālais īpašums” lieto nozīmē, kas noteikta 1967. gada 14. jūlijā parakstītās Konvencijas par Pasaules Intelektuālā īpašuma organizācijas dibināšanu 2. pantā.

2. Organizācijai pieder viss intelektuālais īpašums, kas izriet no ESS izveides un ekspluatācijas, tai skaitā, bet ne tikai: Organizācijas darbinieku radītais intelektuālais īpašums, izņemot gadījumus, kad ir piemērojamas atsevišķas līgumiskas vienošanās vai obligāti izpildāmos tiesību aktos vai šajos statūtos nav noteikts citādi.

3. Kopumā attiecībā uz ESS izmantošanas rezultātā gūtajiem datiem tiek atbalstīta atklāta piekļuve un, ciktāl tas iespējams Organizācijas izveidotu programmatūras un datorprogrammu gadījumā, tiek ņemti vērā atklātā pirmkoda principi.

4. Organizācija pieņem pati savu datu un intelektuālā īpašuma tiesību politiku.

22. pants

Izgudrojumi

Uz Organizāciju attiecas piemērojamie tiesību akti un noteikumi par izgudrojumiem, un tā pieņem pati savu izgudrojumu politiku.

7. NODAĻA

FINANSIĀLIE JAUTĀJUMI

23. pants

Finanšu gads

Organizācijas finanšu gads sākas katra gada 1. janvārī un beidzas 31. decembrī.

Pirmais uzņēmējdarbības gads ir īss finanšu gads, kas sākas Komisijas Īstenošanas lēmuma, ar kuru izveido Organizāciju, spēkā stāšanās datumā un beidzas attiecīgā gada 31. decembrī.

24. pants

Revīzija un finansiālie noteikumi

1. Ģenerāldirektors iesniedz Administratīvajai un finanšu komitejai (AFK) finansiālajos noteikumos norādītos budžeta dokumentus, kas jāpārskata un jāiesniedz Padomē ar AFK komentāriem un ieteikumiem.

2. Padome ieceļ ārējus revidentus, kuri savus pienākumus pilda četrus gadus un kurus var iecelt atkārtoti. Revidenti veic finanšu noteikumos izklāstītās funkcijas.

3. Ģenerāldirektors sniedz revidentiem vajadzīgo informāciju un atbalstu viņu pienākumu veikšanai.

4. Organizācijas pārskatiem pievieno ziņojumu par budžeta un finanšu pārvaldību finanšu gadā.

5. Finansiālajos noteikumos paredz kārtību attiecībā uz Organizācijas budžetu, grāmatvedības standartiem un finansēm, tostarp noteikumus par pārskatu sagatavošanu, sistematizāciju, revīziju un publicēšanu.

8. NODAĻA

NOTEIKUMI PAR DARBĪBAS ILGUMU, LIKVIDĀCIJU, STRĪDIEM UN IZVEIDI

25. pants

Darbības ilgums

Organizācija ir dibināta uz nenoteiktu laiku.

26. pants

Likvidācija

1. Par Organizācijas likvidāciju lemj Padome saskaņā ar 9. panta 10. punkta h) apakšpunktu.

2. Organizācija informē Komisiju par likvidācijas lēmumu bez nepamatotas kavēšanās un katrā ziņā 10 dienu laikā pēc lēmuma pieņemšanas.

3. Atlikušos aktīvus pēc Organizācijas parādu nomaksas sadala starp dalībniekiem proporcionāli to uzkrātajām gada iemaksām Organizācijā. Saskaņā ar 16. panta 2. punktu atlikušās saistības, tostarp Organizācijas aktīvus, sadala starp dalībniekiem proporcionāli to ikgadējām iemaksām Organizācijā, ierobežojot tās līdz katra dalībnieka attiecīgajām gada iemaksām, kas noteiktas gada budžetā.

4. Organizācija informē Eiropas Komisiju par savu likvidāciju bez nepamatotas kavēšanās un katrā ziņā 10 dienu laikā pēc likvidācijas procedūras pabeigšanas.

5. Organizācija beidz pastāvēt dienā, kurā Komisija publicē attiecīgu paziņojumu Eiropas Savienības Oficiālajā Vēstnesī.

27. pants

Piemērojamie tiesību akti

Organizācijas dibināšanu un iekšējo darbību reglamentē:

a) Savienības tiesību akti, un jo īpaši Padomes 2009. gada 25. jūnija Regula (EK) Nr. 723/2009 par Kopienas tiesisko regulējumu, ko piemēro Eiropas pētniecības infrastruktūras konsorcijam (ERIC);

b) gadījumos, kas nav vai tikai daļēji ir reglamentēti a) punktā minētajos tiesību aktos, tās valsts tiesību akti, kurā ir Organizācijas juridiskā adrese;

c) šie statūti un to īstenošanas noteikumi.

28. pants

Nodarbinātība

1. Organizācija ir darba devējs, kas nodrošina iespēju vienlīdzību. Darba līgumu reglamentē tās valsts tiesību akti, kurā darbinieks parasti veic savus darba pienākumus saskaņā ar līgumu.

2. Ievērojot valstu tiesību aktu prasības, katrs dalībnieks savā jurisdikcijā atvieglo Organizācijas uzdevumos iesaistīto dalībvalstu pilsoņu un viņu ģimenes locekļu pārvietošanos un uzturēšanos.

29. pants

Strīdi

1. Saistībā ar Organizāciju Eiropas Savienības Tiesas kompetencē ir tiesvedība dalībnieku starpā un tiesvedība dalībnieku un Organizācijas starpā, kā arī jebkāda tiesvedība, kurā viena no pusēm ir Savienība.

2. Organizācijas un trešo personu strīdiem piemēro Savienības tiesību aktus par jurisdikciju. Gadījumos, uz kuriem neattiecas Savienības tiesību akti, šādu strīdu izšķiršanas kompetento jurisdikciju nosaka saskaņā ar tās valsts tiesību aktiem, kurā ir Organizācijas juridiskā adrese.

30. pants

Statūtu pieejamība

Statūti vienmēr ir publiski pieejami ESS tīmekļa vietnē un juridiskajā adresē.

31. pants

Dibināšanas noteikumi

1. Cik drīz vien iespējams, bet ne vēlāk kā 45 kalendārās dienas pēc tam, kad stājies spēkā Komisijas lēmums izveidot Organizāciju, uzņēmēja valsts sasauc Padomes dibināšanas sapulci.

2. Uzņēmēja valsts informē dibinātājus par īpašām un steidzamām tiesiskām darbībām, kas jāveic Organizācijas vārdā pirms dibināšanas sanāksmes. Ja neviens no dibinātājiem neizvirza iebildumus piecu darbdienu laikā pēc paziņojuma saņemšanas, tiesiskās darbības veic persona, kuru uzņēmēja valsts ir pienācīgi pilnvarojusi.

9. NODAĻA

PIELIKUMI UN VALODAS

32. pants

Pielikumi

Šiem statūtiem ir pievienoti šādi pielikumi:

1. ESS tehniskā un zinātniskā darbības joma

2. Plānotās izmaksas un grafiks

3. Pamatnoteikumi par ieguldījumiem natūrā un to principi

4. Apstiprināto ieguldījumu natūrā saraksts posmam pirms būvniecības sākuma

5. Jau saņemto naudas iemaksu saraksts posmam pirms būvniecības sākuma un būvniecības posmam

6. Ieguldījumu tabula

7. Dalībnieki, novērotāji un pārstāvošās struktūras

33. pants

Valodas

Visas šo statūtu redakcijas Eiropas Savienības oficiālajās valodās ir uzskatāmas par autentiskām. Nevienas valodas redakcija nav noteicošā.

(1) Padomes 2013. gada 2. decembra Regula (ES) Nr. 1261/2013, ar kuru groza Regulu (EK) Nr. 723/2009 par Kopienas tiesisko regulējumu, ko piemēro Eiropas pētniecības infrastruktūras konsorcijam (ERIC) (OV L 326, 6.12.2013., 1. lpp.).

(2) Padomes 2006. gada 28. Direktīva 2006/112/EK par kopējo pievienotās vērtības nodokļa sistēmu (OV L 347, 11.12.2006., 1. lpp.).

(3) Padomes 2011. gada 15. marta Īstenošanas regula (ES) Nr. 282/2011, ar ko nosaka īstenošanas pasākumus Direktīvai 2006/112/EK par kopējo pievienotās vērtības nodokļa sistēmu (OV L 77, 23.3.2011., 1. lpp.).

(4) Padomes 2008. gada 16. decembra Direktīva 2008/118/EK par akcīzes nodokļa piemērošanas vispārēju režīmu, ar ko atceļ Direktīvu 92/12/EEK (OV L 9, 14.1.2009., 12. lpp.).